《和孔毅甫州名五首 其三》
宋代·吕陶

谪宦寓湖南，憔悴变容质。老怀极孤穷，益友最亲密。

高轩喜陪极，雅会烦揖屈。馨香袭芝兰，文采辉陋荜。

谈辩虽纵横，仪范甚专一。每闻阳春曲，钦诵不敢佚。

遂将蜀溪纸，连写渐成帙。惭非高尚者，思古感事物。

当时郢楚士，英秀尽簪绂。池台今何在，冠剑久沦失。

我忧复辽远，试听暮鸣瑟。何时还敝庐，一奠九泉骨。

此心实虔望，昭昭有如日。未尝果山柑，且馔湘江栗。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。